Ma stort hart uit ná dogter sterf in kwadfiets-ongeluk: ‘My kind, ek sien jou gou weer’Elle-Zaan Janse van Rensburg. Foto: Facebook Só het Elke Janse van Rensburg (37) van Bloemfontein die emosionele reis beskryf waardeur hulle familie moes gaan nadat ŉ vierwielmotorfietsongeluk haar middelste kind, Elle-Zaan (12), se lewe op 15 Julie geëis het. Ballonne word op Elle-Zaan se gedenkdiens vrygelaat. Foto: Facebook Elle-Zaan, haar sussie, Marla (14), en hul klein boetie, Gerco (5), het op Sondagoggend 12 Julie vir oulaas met ŉ vierwielmotorfiets gaan ry nadat die gesin ŉ week op ŉ familie se plaas buite Venterstad deurgebring het. Die volgende oomblik het Marla en Gerco na die huis toe aangehardloop gekom en gesê daar was ŉ ongeluk. Elke se man, Gerhard, het dadelik in die bakkie gespring en na die ongelukstoneel gejaag. Ongeveer 300 m van die huis af het hy Elle-Zaan op die grond sien lê met die vierwielmotorfiets ongeveer ŉ meter verder op sy sy. “Sy het in die middel van die pad gelê so half op haar gesiggie en sy het verskriklik gebloei,” het Elke gesê. Foto: Facebook Elke het gesê sy het heelpad met haar kind gepraat en haar vertel dat sy so trots is op haar omdat sy so sterk is. By die provinsiale hospitaal in Burgersdorp kon die mediese personeel aan diens nie veel vir Elle-Zaan doen nie en die hospitaal het glo ook nie die nodige toerusting gehad om haar te behandel nie. Die dokter kon wel daarin slaag om haar te stabiliseer en het vir Elke en Gerhard gesê dat Elle-Zaan erge skedelbreuk opgedoen het. Elle-Zaan is later per helikopter na die Life Rosepark-hospitaal in Bloemfontein geneem en die res van die Janse van Rensburg gesin is met hul motor terug na hul tuisstad. “Daar het die neurochirurg vir ons bevestig dat sy erge skedelbreuk opgedoen het en dat daar baie skade aan haar brein is. Haar brein het gebloei en die bloed het oral in die gleufies van die brein gestol,” het Elke gesê. “Volgens die dokter verkies hulle dat die drukking op ŉ pasiënt se brein nie hoër as 20 moet wees as hulle op die persoon moet opereer nie. Die drukking op Elle-Zaan se brein was 85. Daar was niks wat hulle vir haar kon doen nie.” Elle-Zaan Janse van Rensburg. Foto: Facebook “Elle-Zaan het so ’n kwartaal terug by die huis gekom en gesê daar was ŉ praatjie by die skool oor orgaanskenking en sy wou baie graag haar organe skenk as sy eendag doodgaan. Ons het die organisasie wat orgaanskenkings hanteer genader en haar organe is die Woensdag geskenk.” Volgens Elke was die paar dae in die hospitaal ŉ wonderlike afskeidsproses vir die hele gesin, ander familie en goeie vriende. “Ons het almal kans gekry om Elle-Zaan te groet en vir oulaas met haar te gesels. Ons het haar voete met room ingevryf en stories oor haar lewe gedeel. En ons kon haar droom om ŉ orgaanskenker te wees bewaarheid.” Elle-Zaan Janse van Rensburg. Foto: Facebook “Ek glo die Here het ons só voorberei. Dit is waarom ek baie meer rustig is. Alles het so in plek geval en daarom is daar ook vir ons ŉ groot stuk vrede,” het sy gesê. “Elle-Zaan was ŉ dromer, ŉ omgee-kind. As mense my sal vra hoeveel kinders ek het, sal ek sê drie. Sy sal altyd my kind bly. Almal het soveel lewenslesse uit haar lewe geleer. Om voluit te leef, voluit te droom, voluit te gee. Ek gaan hierdie rouproses voluit deurgaan, want ek wil voluit leef. Toe ek haar moes groet, het ek vir haar gesê, my kind, ek sê nie vir jou totsiens nie, want ek sien jou gou weer.”